27/06/2016 | Administración LocalMunicipal
Outes
Regulamento definitivo da piscina

O Concello de Outes, en cumprimento do artigo 70.2 da Lei 7/1985, do 2 de abril, reguladora das bases de réxime local, publica o texto do antedito Regulamento, aprobado inicialmente polo Pleno da Corporación na sesión do 28.04.2016 e que se expuso ao público por medio de anuncio publicado no Boletín oficial da provincia da Coruña nº 87, do 09.05.2016, e na páxina dixital da Corporación, sen que no prazo regulamentario se presentase ningunha suxestión ou reclamación, polo que quedou aprobado definitivamente e entrará en vigor unha vez transcurrido o prazo previsto no artigo 65.2 da Lei 7/1985, do 2 de abril, reguladora das bases de réxime local. O texto do regulamento é como segue: Este regulamento contén as normas de funcionamento e utilización das instalación da piscina municipal de Outes no marco das disposicións sectoriais aplicables.1. As instalacións da piscina municipal estarán abertas ao público todos os meses do ano agás agosto, nos seguintes horarios: a) de luns a venres, de 8:30 a 13:30 h; e de 17:00 a 23:00 h. E b) os sábados, de 9:00 a 14:00 h.2. As cotas e prezos aplicables polos servizos da piscina son os determinados pola ordenanza reguladora aprobada polo Concello.3. A xestión das instalacións da piscina municipal persegue os seguintes obxectivos: a) Fomentar a actividade física, o deporte e a educación física de cara ao desenvolvemento integral da persoa e a xerar hábitos de vida saudables. b) Divulgar o exercicio físico entre as persoas a través de diferentes actividades lúdico- deportivas. c) Promover a natación en diferentes niveis e as habilidades acuáticas entre a poboación con fins utilitarios, hixiénicos e de benestar, así como as actividades físicas dirixidas (tonificación, circuíto de adestramento, pilates, step, zumba e outras). d) Favorecer a práctica cotiá dunha actividade saudable continua para fomentar as capacidades físicas, sociais e terapéuticas.1. A Lei 3/2012, do 2 de abril, do deporte de Galicia, establece o marco competencial, de regulamento e promoción do deporte, e a actividade física.2. A regulación das condicións hixiénico-sanitarias da piscina está constituída polo Rd 742/2013, do 27 de setembro, e o Decreto da Xunta de Galicia 103/2005, do 6 de maio. As instalacións deportivas da piscina municipal están abertas a todas as persoas que pretendan realizar as actividades físicas para as que están proxectadas, sen ningunha clase de discriminación. O acceso articúlase a través dos seguintes procedementos: a) Persoas asociadas (aboados): acceden á piscina climatizada, á sala de musculación, á zona cardiovascular (co apoio do monitor de sala e a realización de táboas personalizadas de exercicio) e a todos os espazos de uso libre, sen ningunha restrición temporal. Ademais pódense inscribir nos cursiños cun desconto no prezo destes últimos. Os requisitos para ser persoa asociada son os seguintes: - Presentar a folla de inscrición. - Achegar o número do DNI ou, no caso de asociados familiares, os do DNI dos inscritos, ou dos documentos de identidade que substitúan ao DNI. - Sinalar o número e titular da conta bancaria na que se aboarán as cotas. Se o titular da conta é unha persoa diferente do asociado, cumprirá achegar tamén o nº do DNI do primeiro. - Certificado de convivencia ou documento equivalente expedido polo concello correspondente. A condición de persoa asociada pérdese de incumprir a obrigación de pagamento das cotas nos prazos determinados. b) Persoas inscritas en cursos (cursistas): son as persoas inscritas nalgún curso, de sala ou de piscina, que usan as instalacións mentres se desenvolve a actividade. A inscrición nos cursos ten unha vixencia mensual e carácter renovable. Os requisitos para a inscrición nun curso son os seguintes: - Presentar a folla de inscrición. - Achegar o número do DNI ou, no caso de asociados familiares, os do DNI dos inscritos, ou dos documentos de identidade que substitúan ao DNI. - Sinalar o nº e titular da conta bancaria na que se aboarán as cotas. Se o titular da conta é unha persoa diferente do asociado, cumprirá achegar tamén o nº do DNI do primeiro. - Estar ao corrente no pago das cotas correspondentes a outros servizos do complexo da piscina. As cotas de inscrición nos cursos son mensuais e as novas prazas dos cursos ofertaranse a última semana de cada mes. Cada clase dos cursos ten unha duración variable 30 a 45, así nas clases dirixidas en auga como en seco. As persoas que accedan ás instalacións na modalidade de inscrición en cursos só poden permanecer nelas durante os horarios definidos para os programas en que participen. c) Entradas libres: son as correspondentes ao uso puntual das instalacións, que se pagan directamente ao acceder a elas e teñen validez para todo o día no que se obteñen. Os titulares dunha entrada libre poden usar todas as instalacións e os seus servizos (sauna, vestiario, piscina, sala de musculación e zona cardiovascular, neste último caso seguindo as indicacións do persoal). Por razóns de seguridade, o Concello pódelles esixir ás persoas adquirentes de entradas libres que presenten o DNI ou calquera outro documento de identidade xustificativo da súa idade. As entradas libres tamén se poden adquirir agrupadas por paquetes de dez unidades, co desconto que decida o Concello. En caso de restricións no acceso, por mor do grao de ocupación das instalacións, estas afectarán en primeiro lugar ás actividades dirixidas gratuítas. As persoas asociadas, con carácter xeral, teñen prioridade sobre as non asociadas. d) Inscrición en actividades dirixidas de pago: a participación nestas actividades require inscribirse nelas nas propias instalacións. d) Colectivos e grupos organizados: consiste no alugueiro total ou parcial das instalacións en horas ou datas determinadas, previa autorización do Concello. As persoas que accedan ás instalacións na modalidade de colectivos ou grupos organizados só poden permanecer nelas durante os horarios de vixencia do alugueiro. Os grupos de natación escolar e outros colectivos específicos virán acompañados dunha persoa encargada, que asume a responsabilidade da orde no recinto e a responsabilidade do bo uso das instalacións. Nas competicións ou actividades promovidas por particulares ou asociacións, corresponderalle á persoa ou entidade organizadora o control da orde no recinto e a responsabilidade do bo uso das instalacións. Os veciños do municipio de Outes teñen preferencia no acceso ás instalacións nas modalidades de persoas asociadas, persoas inscritas nos cursos, e colectivos e grupos organizados. Tamén teñen preferencia nas listaxes de espera para acceder á condición de asociado. A vecindade xustifícase co certificado emitido polo Concello. As entradas libres adquírense directamente na recepción das instalacións e o control de acceso das persoas asociadas e inscritas en cursos realizarase mediante calquera proceso que xustifique de maneira fidedigna a identidade do usuario.1. Por razóns de seguridade e dadas as características do seu vaso, os menores de doce anos só poderán acceder á piscina acompañados por unha persoa responsable maior de idade.2. Os menores de dezaseis anos só poderán acceder coa autorización por escrito da persoa que desempeñe a patria potestade ou do seu titor, no caso de non saber nadar non poderán acceder ao vaso de baño sós. Esa autorización entregaráselle ao persoal de servizo para os efectos de control.3. Por razóns sanitarias, os menores de catorce anos non poden acceder ao cuarto de musculación e as persoas entre catorce e dezaseis anos só poderán facelo no horario en que estea presente o monitor de sala. A comunicación de baixa na condición de persoa asociada, ou inscrita nun curso ou nunha actividade dirixida de pago débese realizar por medio de escrito presentado antes do día 25 do mes. Noutro caso, a baixa non producirá os seus efectos ata o fin do mes seguinte. As persoas que se desexen inscribir nun curso ou actividade deberán presentar a correspondente solicitude debidamente cumprimentada no prazo que se estableza para o efecto, cos datos bancarios para domicializar o recibo. No caso de menores de idade, a solicitude será asinada pola persoa que exerza a súa patria potestade ou polo seu titor. A persoa quedará inscrita despois de satisfacer a cota do curso de conformidade coa ordenanza fiscal reguladora. A primeira cota farase efectiva na recepción da instalación e as posteriores por medio da domiciliación bancaria. - As persoas inscritas que non teñan a condición de asociadas accederán á instalación cinco minutos antes do inicio das actividades do curso e permanecerán fóra da auga ata que chegue o monitor. - Os días festivos non se impartirán os cursos. - A falta inxustificada a máis de seis sesións no período de un mes conleva a perda automática da condición de inscrito no caso de haber demanda de prazas. - A última semana de cada mes ofertaranse as novas prazas para o mes seguinte. - Cada clase de auga ten unha duración variable de 30 a 45 minutos. - O pai ou nai do bebé acudirán con el e permanecerán ao seu carón durante o desenvolvemento da sesión. A capacidade máxima do vaso de baño da piscina é de 90 usuarios. O aforo da sala de musculación e zona cardiovascular virá determinado polo número de aparellos e as quendas que programe o persoal responsable.1. Só se lles permitirá o acceso aos vestiarios ás persoas usuarias das intalacións que, pola súa idade ou condición, non precisen de axuda para se espir ou vestir.2. Os menores de seis anos poderán utilizar indistintamente calquera vestiario en función do sexo das persoas que os acompañen.1. Estarán a disposición dos usuarios armarios nos que se deberán gardar as pezas de roupa e os utensilios persoais.2. Os armarios deberán quedar baleiros ao rematar a actividade e a xornada e non se permite a súa reserva para un uso persoal. Os armarios que permanezcan pechados ao final da xornada serán abertos e baleirados polo persoal da piscina.3. Os obxectos esquecidos nos vestiarios ou en calquera outro lugar das instalacións permanecerán gardados durante quince días. Se nese prazo non son reclamados polo seu dono, entregaranse no Concello para os efectos legais procedentes.4. O Concello de Outes non se responsabiliza dos obxectos que poidan ser substraídos nas instalacións. As persoas usuarias da piscina municipal deberán respectar as normas de utilización determinadas para cada espazo deportivo das instalacións, tendo en conta as idades de cadaquén e as condicións propias de cada sala e equipamento. O persoal da piscina deberá coidar que se cumpran as antedidas normas e, se é necesario, poderá dar instrucións concretas sobre o uso da instalación, definición dos tempos de práctica deportiva, recollida e conservación do equipamento e, se é caso, tralo correspondente apercibimento, ordenarlle o abandono do recinto ao usuario que infrinxa as disposicións deste regulamento. Con carácter xeral, as persoas usuarias deben observar as seguintes normas de comportamento: - Respectar os usos deportivos reservados a cada un dos espazos da instalación. - Non consumir alimentos nin bebidas alcohólicas no interior do recinto nin acceder a él con envases de vidro. - Respectar as regras de uso e conservación dos diversos equipamentos. - Utilizar roupa e calzado deportivo adecuados, diferentes dos empregados no acceso a instalación. - Compre manter hábitos hixiénicos persoais básicos para a convivencia e prohibese o afeitado ou depilación en toda a instalación. - Respectar as zonas de acceso restrinxido. - Aproveitar racionalmente a auga en duchas, vestiarios, aseos e piscina consonte os principios de protección do medio-ambiente. - Procurar a redución, reutilización e reciclaxe do lixo. - Non acceder ás instalacións con animais, a non ser cans-guía. Recoméndase que as persoas usuarias das instalacións se sometan a recoñecemento médico previo, con probas de esforzo para a prescrición do exercicio e a práctica deportiva, especialmente en casos de períodos longos de inactividade ou de propensión a enfermidades cardio-respiratorias. No caso de padecer algunha enfermidade prégase aos usuarios e usuarias comunicalo aos responsables da prescrición da actividade física para evitar trastornos ou problemas graves de saúde. As persoas interesadas deberán comunicarlles o máis pronto posible aos responsables das instalacións calquera incidencia ou accidente que se produzan no interior do recinto. O Concello de Outes dispón dun seguro de indemnización dos danos e perdas que teñan a súa orixe no funcionamento inadecuado do servizo público. As persoas usuarias da piscina deben observar as seguintes normas de comportamento: - É obrigatorio o uso de traxe e gorro de baño. - É obrigatorio o uso de chanclas ou zapatillas de baño en aseos, vestiarios, duchas e nas praias da piscina. - Con carácter previo ao baño débese tomar unha ducha, como medida hixiénica e para atemperar o corpo á actividade física. - Non se poden realizar xogos ou prácticas perigosas (como correr, apneas prolongadas, mergullarse violentamente, botar obxectos, etc.) nin, e en xeral, actos que dificulten, obstaculicen ou impidan o desenvolvemento das actividades normais da piscina. - O uso de aletas, pás, colchóns, lentes de cristal, reloxios ou calquera elemento que poida danar ou molestar aos demais usuarios será autorizado en cada caso polo persoal encargado. - A utilización da carrís de baño libre virá determinada pola velocidade de nado e o uso recreativo. O socorrista é o encargado de indicar e distribuír entre o nadadores os diferentes carrís da piscina. - Débese nadar circulando pola dereita do carril. - Os elementos para a aprendizaxe da natación, de salvamento ou de rutina de adestramento deben solicitárselle ao socorrista e cumprirá devolvelos en bo estado. Recoméndase que os usuarios comproben as diferentes profundidades do vaso da piscina antes de introducirse nela, para evitar accidentes. Por motivos de seguridade, tendo en conta as características do vaso da piscina, os menores de 12 anos só poderán acceder á piscina acompañados por unha persoa responsable maior de idade. E os menores de 16 anos que non saiban nadar precisan presentar o consentimento escrito das persoas que exerzan a súa patria potestade ou dos titores. - É necesario dispoñer dunha toalla para poñela sobre as máquinas ou aparellos que se usen co fin de evitar que se enlixen co suor. - Cómpre o uso de roupa e calzado axeitado, diferente do empregado no exterior da instalación. - As máquinas de peso guiado e peso libre deben utilizarse con suxeición ás súas normas de uso. En caso de dúbida, cumprirá consultar co persoal responsable como medida de precaución e para desfrutar da actividade física. - O acceso á sala de musculación só está permitido a persoas maiores de 16 anos. - O acceso á sala de cardio para as persoas entre 14 e 16 anos só se permitirá durante os horarios en que estea presente o persoal responsable da sala. Estes horarios deberán consultarse nas propias instalacións. - O uso libre dos aparellos estará supervisado polo persoal responsable, mentres que nas actividades dirixidas será o monitor quen llos asigne aos usuarios. - Os usuarios con instrucións sobre rutinas de traballo titorizadas asumirán a súa garda e custodia sen que o persoal da instalación teña obrigación de subministralles copias delas. - A carga e a descarga de pesos será responsabilidade de cada usuario. Ao rematar os exercicios ordenaranse nos lugares habilitados. - Nos aparellos de uso regulado, deberá respectarse a listaxe de espera así como o tempo establecido como máximo (20 minutos). As persoas usuarias desta sala deben observar as seguintes normas de comportamento: - Só se pode acceder a este espazo con autorización específica do persoal responsable das instalacións. - Débese usar roupa e calzado axeitados, diferente do empregado no acceso ao recinto deportivo. - Ao rematar a actividade de que se trate, o usuario deberá abandonar a sala. As persoas usuarias da sauna deben observar as seguintes normas de comportamento: - Só poden acceder á sauna as persoas maiores de 16 anos. - O tempo máximo de uso será de 15 minutos, que se controla por medio do correspondente reloxio de area. O grao de humidade máximo permitido é 20% e a temperatura máxima de 80º. - Por razóns sanitarias, é preciso realizar un baño corporal con xabón neutro antes de entrar na sauna. - É necesario o uso de toalla para tenderse ou sentar nos bancos. Advírtese que é nocivo para a saúde a utilización da sauna coa pel mollada en auga tratada para o baño público, que está contraindicada para persoas con hipertensión arterial, enfermidades cardiovasculares, varices, embarazadas ou previo á inxestión de bebidas alcohólicas; e que está rigorosamente prohibido o afeitado e depilado dentro do recinto e, en particular, na sauna. Recoméndase ducharse en auga fría despois do uso da sauna para atemperar o corpo e evitar problemas de saúde, e aconséllase a consulta a profesionais sanitarios antes do uso da sauna ou con ocasión de molestias derivadas del. O uso da sauna está indicado para persoas con reumatismo crónico, arrefriados leves, trastornos nerviosos, asma, bronquites e, en xeral, para fumadores. As persoas usuarias desta instalación deben observar as seguintes normas de comportamento: - Antes de entrar na pista, os xogadores deberán de limpar correctamente o seu calzado, que será o adecuado para este tipo de superficie. - Ao deixar a pista recollerán todos os utensilios, complementos, roupa ou calquera outro elemento que utilicen e procurarán deixar a instalación perfectamente limpa.1. Considéranse infraccións leves as seguintes condutas: a) A desobediencia das instrucións e advertencias que imparta o persoal das instalacións de cara a cumprir este regulamento, en especial, as normas referentes ao comportamento dos usuarios e a utilización das instalacións. b) As accións neglixentes que causen desperfectos nas instalacións ou equipamento.2. Considéranse infraccións graves as seguintes condutas: a) As falta de respecto cos traballadores das instalacións ou cos demais usuarios. b) As accións que signifiquen unha deterioración grave das instalacións ou do equipamento. c) A reiteración de infraccións leves.3. Considéranse infraccións moi graves as seguintes condutas: a) As accións que prexudiquen gravemente ou poñan en risco a saúde dos usuarios ou dos traballadores da instalación. b) As accións que signifiquen unha deterioración grave e irreparable das instalacións ou do equipamento. c) A reiteración de infraccións graves. As infraccións leves serán sancionadas con multa de 30,00 € a 60,00 €, as graves con multa de 60,00 € a 150,00 €, e as moi graves con multa de 150,00 € a 300,00 €, prohibición de entrada nas instalacións por un período de ata dous anos e perda da condición de asociado. A sanción por infraccións leves require a audiencia previa da persoa inculpada e a sanción por infracción graves ou moi graves require a tramitación de procedemento de conformidade coa normativa legal reguladora da potestade sancionadora. Artigo 24º. Calquera avaría, anormalidade ou deficiencia observada no normal desenvolvemento dos servizos, así como nas instrucións ou disposicións do persoal encargado das instalacións poderán ser obxecto de reclamación perante a Alcaldía do Concello. Con independencia do anterior, existirá un libro de queixas a disposición dos usuarios na recepción das instalacións. Este regulamento entrará en vigor trala súa publicación no Boletín oficial da provincia da Coruña e tralo transcurso do prazo de quince días que prevé o artigo 65.2 da Lei 7/1985, do 2 de abril, reguladora das bases de réxime local. Contra o antedito regulamento pódese interpoñer recurso contencioso administrativo, no prazo de dous meses contados desde a publicación deste anuncio no BOP, perante a Sala do Contencioso-Administrativo do Tribunal Superior de Xustiza de Galicia. Outes, 17 de xuño de 2016 O alcalde Asdo. Carlos E. López Crespo